L 333/90
RO
Jurnalul Oficial al Uniunii Europene
27.12.2022
(51)
Statele membre ar trebui să încurajeze utilizarea oricărei tehnologii inovatoare, inclusiv a inteligenței artificiale, a cărei utilizare ar putea îmbunătăți detectarea și prevenirea atacurilor cibernetice, permițând deturnarea resurselor către atacuri cibernetice într-un mod mai eficace.
Prin urmare, statele membre ar trebui să încurajeze, în cadrul strategiei lor naționale de securitate cibernetică, activitățile de cercetare și dezvoltare pentru a înlesni utilizarea unor astfel de tehnologii, în special a celor legate de instrumentele automatizate sau semi automatizate în materie de securitate cibernetică și, după caz, schimbul de date necesare pentru formarea utilizatorilor unei astfel de tehnologii și pentru îmbunătățirea acesteia.
Utilizarea oricărei tehnologii inovatoare, inclusiv a inteligenței artificiale, ar trebui să respecte dreptul Uniunii în materie de protecție a datelor, inclusiv principiile de protecție a datelor, și anume acuratețea, reducerea la minimum a datelor, echitatea și transparența, precum și securitatea datelor, cum ar fi criptarea de ultimă generație.
Cerințele privind protecția datelor începând cu momentul conceperii și protecția implicită a datelor prevăzute în Regulamentul (UE) 2016/679 ar trebui să fie exploatate pe deplin.
(52)
Instrumentele și aplicațiile de securitate cibernetică cu sursă deschisă pot contribui la un grad mai ridicat de deschidere și pot avea un impact pozitiv asupra eficienței inovării industriale.
Standardele deschise înlesnesc interoperabilitatea dintre instrumentele de securitate, aducând beneficii securității părților interesate din industrie.
Instrumentele și aplicațiile de securitate cibernetică cu sursă deschisă pot stimula comunitatea mai largă a dezvoltatorilor, permițând diversificarea furnizorilor.
Sursa deschisă poate duce la un proces mai transparent de verificare a instrumentelor legate de securitatea cibernetică și la un proces de descoperire a vulnerabilităților bazat pe comunitate.
Prin urmare, statele membre ar trebui să fie în măsură să promoveze utilizarea de software cu sursă deschisă și de standarde deschise prin aplicarea de politici privind utilizarea datelor deschise și a surselor deschise ca parte a securității prin transparență.
Politicile care promovează introducerea și utilizarea durabilă a instrumentelor de securitate cibernetică cu sursă deschisă sunt de o importanță deosebită pentru întreprinderile mici și mijlocii care se confruntă cu costuri semnificative pentru punerea în aplicare, care ar putea fi reduse prin reducerea nevoii de aplicații sau instrumente specifice.
(53)
Utilitățile sunt din ce în ce mai conectate la rețelele digitale din orașe, în scopul îmbunătățirii rețelelor de transport urban, al modernizării instalațiilor de alimentare cu apă și de eliminare a deșeurilor și al creșterii eficienței iluminatului și a încălzirii clădirilor.
Respectivele utilități digitalizate sunt vulnerabile la atacurile cibernetice și riscă, în cazul unui atac cibernetic reușit, să prejudicieze cetățenii la scară largă din cauza interconectării lor.
Statele membre ar trebui să elaboreze o politică care să abordeze dezvoltarea unor astfel de orașe conectate sau inteligente și efectele lor potențiale asupra societății, ca parte a strategiei lor naționale de securitate cibernetică.
(54)
În ultimii ani, Uniunea s-a confruntat cu o creștere exponențială a atacurilor de tip ransomware, în care programele malware criptează date și sisteme și solicită o plată de răscumpărare pentru a le decripta.
Frecvența și gravitatea tot mai mare a atacurilor de tip ransomware pot fi determinate de mai mulți factori, cum ar fi modele diferite de atac, modele de afaceri infracționale în jurul „ransomware ca serviciu” (ransomware as a service) și criptomonedele, cererile de răscumpărare și intensificarea atacurilor asupra lanțului de aprovizionare.
Statele membre ar trebui să elaboreze o politică care să abordeze creșterea numărului de atacuri de tip ransomware ca parte a strategiei lor naționale de securitate cibernetică.
(55)
Parteneriatele public-private (PPP) în domeniul securității cibernetice pot asigura un cadru adecvat pentru schimbul de cunoștințe, de bune practici și pentru stabilirea unui nivel comun de înțelegere între părțile interesate.
Statele membre ar trebui să promoveze politici care stau la baza instituirii unor PPP specifice securității cibernetice.
Respectivele politici ar trebui să clarifice, printre altele, domeniul de aplicare și părțile interesate implicate, modelul de administrare, opțiunile de finanțare disponibile, precum și interacțiunea dintre părțile interesate participante în ceea ce privește PPP.
PPP pot valorifica cunoștințele specializate ale entităților din sectorul privat pentru a ajuta autoritățile competente în dezvoltarea unor servicii și procese de ultimă generație, inclusiv în schimbul de informații, alertele timpurii, exercițiile pentru amenințări cibernetice și incidente, gestionarea crizelor și planificarea rezilienței.
(56)
În strategiile lor naționale de securitate cibernetică, statele membre ar trebui să abordeze nevoile specifice în materie de securitate cibernetică ale întreprinderilor mici și mijlocii.
La nivelul Uniunii, întreprinderile mici și mijlocii reprezintă un procentaj ridicat din piața industrială și de afaceri și adesea se luptă să se adapteze la noile practici comerciale într-o lume mai conectată și la mediul digital, în care angajații lucrează de acasă, iar activitățile de afaceri se desfășoară tot mai mult online.
Unele întreprinderi mici și mijlocii se confruntă cu provocări specifice în materie de securitate cibernetică, cum ar fi un nivel scăzut de sensibilizare în domeniul cibernetic, lipsa securității informatice de la distanță, costul ridicat al soluțiilor de securitate cibernetică și un nivel crescut de amenințare, cum ar fi programele de tip ransomware, pentru care ar trebui să primească îndrumări și ajutor.
Întreprinderile mici și mijlocii devin din ce în ce mai mult ținta atacurilor asupra lanțului de aprovizionare, din cauza măsurilor lor mai puțin riguroase de gestionare a riscurilor în materie de securitate cibernetică și a gestionării atacurilor, precum și din cauza faptului că au resurse de securitate limitate.
Astfel de atacuri asupra lanțului de aprovizionare nu numai că au